ועדת החינוך, התרבות והספורט, כנסת 17, פרוטוקול מספר 155, 2007-02-27 09:00

מיכאל מלכיאור: שלום, אני פותח את ישיבת הוועדה.

מיכאל מלכיאור: כאשר אנחנו עובדים על חקיקה, חברי הכנסת שלנו שבדרך כלל פעילים ומשתתפים לא באים.

מיכאל מלכיאור: כנראה שהם סומכים על העבודה שלנו, אז הם פחות באים כשמדובר בחקיקה.

מיכאל מלכיאור: זה אולי פגם שאנחנו צריכים לתקן.

מיכאל מלכיאור: יש שני חוקים שיזם חבר הכנסת גדעון סער.

מיכאל מלכיאור: הוא ביקש ממני להעלות את החוק הראשון, שהוא חוק מאוד פשוט.

מיכאל מלכיאור: לכן, אני מתכוון להתחיל ולסיים את הטיפול בחוק הזה היום ולהביא את זה לקריאה ראשונה.

מיכאל מלכיאור: זה לא אומר שאנחנו לא נמשיך לעבוד על החוק השני.

מיכאל מלכיאור: אני יודע שיש התנגדות מסוימת לחוק השני, וגם בהתנגדות נטפל.

מיכאל מלכיאור: נשמע את המתנגדים ונקבל החלטות.

מיכאל מלכיאור: גדעון, אני אתן לך לומר דברי הקדמה ואז אני אתן למרב להוביל את העסק.

מיכאל מלכיאור: כמובן שכל אחד יכול להוסיף ולהעיר.

מיכאל מלכיאור: נקבל החלטה ונמשיך הלאה.

גדעון סער: אדוני היושב ראש, אני רוצה להודות לך על היעילות והמהירות שבהבאת הנושא להכנה לקריאה ראשונה.

גדעון סער: מדובר בחוק שעבר לפני כחודש במליאה בקריאה טרומית פה אחד.

גדעון סער: אני יודע, עד כמה הוועדה עמוסה בנושאים של חקיקה ובנושאים אחרים, ולכן אני מודה לך.

גדעון סער: אני ביקשתי ממך שיהיה דרוג בטיפול בשני החוקים, מכיוון שהנושא שאנחנו נדון בו היום, איסור ניסויים לבדיקת מוצרי קוסמטיקה וחומרי ניקויי כאן בארץ, הוא יותר פשוט.

גדעון סער: אני מניח, שכאשר יעלה הנושא שנוגע גם לאיסור ייבוא, יהיו גורמים מסחריים אשר יש להם אינטרס והדבר הזה יהיה כרוך בהתמודדות אחרת.

גדעון סער: כיום יש סמכות למליאת המועצה לניסויים בבעלי חיים לתת היתר לעריכת ניסויים בבעלי חיים, גם לצורך בדיקת מוצרי קוסמטיקה שאינם לצורכי בריאות.

גדעון סער: אני מחדד את ההבחנה בין ניסויים שמטרתם נוגעת לבריאות או להצלת חיים, לבין מוצרי קוסמטיקה או חומרי ניקוי.

גדעון סער: כמובן שיש טענה, שהשימוש בסמכות לתת היתרים נעשית בשנים האחרונות בצמצום, אם בכלל.

גדעון סער: יש טענה שבכלל לא נעשה בזה שימוש, יש טענה שנעשה בזה שימוש פעם אחת, ויש טענות שנעשה בזה שימוש בקודים אחרים.

גדעון סער: אני כרגע לא נכנס לעניין הזה, כי כאשר עולה הטיעון הזה אז אתה אומר ממה נפשך.

גדעון סער: אם אנחנו מדברים על קביעת נורמה שהיא לא שנויה במחלוקת, אשר ממילא גם במצב החוקי או המשפטי הקיים אין פעמים רבות שחורגים ממנה, זה רק נותן דגש יתר לקבוע את זה ללא חריג.

גדעון סער: הסיבה היא סיבה ערכית.

גדעון סער: יש דבר שנקרא איזון אינטרסים.

גדעון סער: הרבה פעמים יש בחיים אינטרסים מנוגדים, שצריך ליישב או לאזן ביניהם.

גדעון סער: במקרה הזה זה די קל.

גדעון סער: כאשר יש לנו הצעת חוק שהיא מתייחסת לסוג הזה של ניסויים, דהינו בדיקת מוצרי קוסמטיקה, אין על כף המאזניים אינטרס נוגד, כבד משקל, שעומד מול אותו סבל עצום לבעלי החיים באותם ניסויים, שנערכים בדרך כלל גם ללא משככי כאבים במספר רב של בעלי חיים.

גדעון סער: בדרך כלל במהלכם הם גם מתים בייסורים קשים.

גדעון סער: היום קיימות חלופות מדעיות למבדקי יעילות ורעילות של כימיקלים, שלא כרוכות באותם ניסויים.

גדעון סער: אינני רוצה להיכנס לכל דוח מבקר המדינה מיוני 2004 לגבי תפקוד המועצה, כי אני לא חושב שזה המקום, אבל אני רוצה לציין שבאחוד האירופי הלכו באותה מגמה וקבעו בשנת 2004 במדרג מסוים, אשר יושלם בשנת 2009, איסורים משני הסוגים: גם מהסוג הזה שאנחנו מדברים עליו היום וגם איסור לגבי ייבוא ושיווק.

גדעון סער: בהתחלה מדובר לגבי רכיבים ואחר כך לגבי מוצר שלם.

גדעון סער: אני חושב שזה חשוב, שבמדינת ישראל ניישר קו עם המדינות המתקדמות בעולם בנושא הזה.

גדעון סער: הם מתייחסים שם גם לנושא של חלופות למבדקי יעילות ורעילות.

מיכאל מלכיאור: הרבה רוצים שנהיה חלק מהאיחוד האירופי.

גדעון סער: זה לא שנוי במחלוקת, אלא כאשר אתה מתחיל לדבר על המחירים, כולל המחירים המדיניים.

גדעון סער: אדוני יוכל להרחיב הרבה יותר בהקשר של צער בעלי חיים ביהדות.

גדעון סער: בסופו של דבר זה לא דבר שאנחנו באים ללמוד מעמי העולם, כי זה חלק מהמסורת שלנו.

גדעון סער: אנחנו יונקים מהשורשים שלנו בסוגיה הזאת.

גדעון סער: אני רוצה לציין, שבדיון שהתקיים בנושא הזה בוועדת השרים לחקיקה, הממשלה החליטה לתמוך בהצעת החוק הזאת, אמנם אחרי ערעור של שלושה שרים: השרה לבני, השר כבל והשר שמחון, אב בסופו של דבר זו היתה התוצאה.

גדעון סער: אני חייב לומר, שאני מאוד מעודד שאני רואה כל כך הרבה תגובות חיוביות שבאות מהציבור.

גדעון סער: יש לנו ציבור ערכי רחב מאוד במדינה, שרואה חשיבות בקידום הנושא.

מיכאל מלכיאור: מעבר למוסר היהודי הבסיסי והאיסור לגרימת צער בעלי חיים, יש שכל ישר, מוסר יסודי של החברה, שמתקומם נגד ניסויים בבעלי חיים, בייחוד שזה למטרות קוסמטיקה וחומרי ניקוי ושלא למטרות רפואת בני אדם.

מיכאל מלכיאור: יש איזשהו דבר טבעי ונכון שמקומם, ולכן אני שמח שאנחנו נקדם את החוקים הללו.

מיכאל מלכיאור: גם בחוק השני נעבוד בזריזות.

מיכאל מלכיאור: אנחנו לא יכולים מבחינה מוסרית לקבל את זה שבמדינות אחרות יכולים לגרום לצער בעלי חיים, כדי לשרת את אותה נורמה שאנחנו אסרנו כאן.

מיכאל מלכיאור: זה דבר שהדעת לא סובלת.

מירב ישראלי: הצעת החוק מתקנת את סעיף 10 לחוק צער בעליי חיים: "לא ייערך ניסוי לבדיקת מוצרי קוסמטיקה, שאינם לצורכי בריאות, ולחומרי ניקוי, אלא על פי היתר ממליאת המועצה".

מירב ישראלי: הצעת החוק אומרת, שהמילים: "אלא על פי היתר ממליאת המליאה" יושמטו.

מירב ישראלי: כך הסעיף יאמר, שלא ייערך ניסוי לבדיקת מוצרי קוסמטיקה, שאינם לצורכי בריאות, ולחומרי ניקוי בארץ.

מירב ישראלי: זאת המשמעות של הצעת החוק.

מירב ישראלי: אני מבינה, שהממשלה תמכה בהצעת החוק.

מירב ישראלי: צריך לשמוע מה המצב בארץ מבחינת עריכת ניסויים היום, ולדון בעניין של התחילה שנשאר כאן פתוח.

גדעון סער: בניגוד להצעת החוק השנייה, שבה אתה יכול לחשוב על מועד תחילה נדחה, כאן קצת קשה לחשוב על כך.

גדעון סער: שתי הצעות הוגשו באותו יום, ולכן בשתיהן יש סעיף פתוח של תחילה.

גדעון סער: פה אינני רואה סיבה לכך.

מיכאל מלכיאור: אנחנו נשמע את גורמי הממשלה.

מיכאל מלכיאור: אם זה אכן כפי שרובם טוענים, שגם היום אין היתרים כאלה, אין בעיה לעשות תחילה מיידית.

מיכאל מלכיאור: עו"ד בני רובין עזר לנו מאוד בחוק נכסי תרבות.

בני רובין: כפי שאמר חה"כ סער, ועדת השרים והממשלה החליטו לתמוך בהצעת החוק הזאת.

בני רובין: חלק מההחלטה הזאת היא שהאיסור על ניסויים לצורכי קוסמטיקה יהיה כמקובל באירופה.

בני רובין: יש לי פה את הכללים האירופים, שאינם משפט אחד כמו בהצעת החוק הזאת, אלא 4 עמודים מפורטים.

בני רובין: זה נובע מזה שגם זה נושא שצריך שיהיה בו איזון.

בני רובין: זה לא נושא שהוא חד משמעי, ומכאן גם הצורה המורכבת של הסעיף הנוכחי שקיים עכשיו.

בני רובין: לכן, הייתי מבקש מהוועדה לעבור על הכללים האירופים, ולנסות להכין נוסח שמתיישב איתם והולך בעקבות המצב באירופה.

מיכאל מלכיאור: האם אתה יכול להסביר לי מה הבעיה פה?

מיכאל מלכיאור: הרי ממילא זה לא מתקיים פה.

מיכאל מלכיאור: למה צריך לעבור על הכל?

מיכאל מלכיאור: תסביר לי, מה הבעיה.

בני רובין: אני יכול לחשוב על שני דברים.

בני רובין: דבר ראשון, לא תמיד ההבדל בין קוסמטיקה למוצרים הקרובים יותר לרפואה, הוא ברור.

בני רובין: למשל, קרמים נגד שיזוף.

בני רובין: זאת דוגמא בולטת.

מיכאל מלכיאור: את זה יכולת לשאול גם בחוק המקורי, ושם לא שאלת את זה.

בני רובין: יש חומרים מסוימים, שהם בשימוש מאוד נרחב בקוסמטיקה ובפועל אי אפשר להחליף אותם על ידי חומרים אחרים.

בני רובין: צריך לבדוק מה המצב איתם.

מיכאל מלכיאור: גם לפי המצב המשפטי היום, אתה צריך לבדוק מה איתם.

מיכאל מלכיאור: כדי להיתר את ההיתר לפי החוק הקיים, אתה צריך לבדוק.

מיכאל מלכיאור: מה זה שונה?

בני רובין: בודקים את זה עכשיו במועצה.

מיכאל מלכיאור: נכון, אבל כמה פעמים המועצה נתנה בשנים האחרונות היתר?

בני רובין: אף פעם.

מיכאל מלכיאור: אתה מסביר שיש כל כך הרבה חומרים שהם חיוניים.

מיכאל מלכיאור: כנראה שהם לא כל כך חיוניים אם הם לא קיבלו אף פעם היתר.

גדעון סער: מעלים פה את הנושא של ההבחנה בין מוצרים לצורך רפואה, לבין מוצרים לקוסמטיקה.

גדעון סער: ההגדרה בחוק היא ברורה, ואנחנו לא משנים את ההגדרה בחוק.

גדעון סער: ההגדרה בחוק אומרת: "לא ייערך ניסוי לבדיקת מוצרי קוסמטיקה, שאינם לצורכי בריאות, ולחומרי ניקוי, אלא על פי היתר ממליאת המועצה".

גדעון סער: ההגדרה איננה משתנה.

גדעון סער: אנחנו משמיטים רק את הסיפא, שהיא האפשרות לתת היתר.

בני רובין: כל מה שאמרתי וכל מה שמופיע בהחלטה האירופית, הוא שהאפשרות קיימת והם משאירים פתח יותר גמיש לטיפול בנושאים האלה.

בני רובין: הייתי מציע לעיין בזה.

מיכאל מלכיאור: בני, אני שוב חוזר על אותה שאלה.

מיכאל מלכיאור: אם זה היה כל כך חיוני להשאיר פתח, אז המועצה היתה יושבת ונותנת היתרים.

בני רובין: הנושא לא התעורר, אבל האפשרות קיימת.

מיכאל מלכיאור: אם הנושא לא התעורר, אז כנראה שזה לא כל כך חיוני.

מיכאל מלכיאור: בני, תענה לי על זה.

מיכאל מלכיאור: אני לא מבין.

בני רובין: הנושא לא התעורר, אבל האפשרות קיימת.

מיכאל מלכיאור: אתה אמרת, שיש הרבה חומרים שהם חיוניים לייצר קוסמטיקה, ולכן זה חיוני להשאיר את הפתחים.

מיכאל מלכיאור: אני שואל שאלה מתבקשת, אם זה היה כל כך חיוני אז המועצה היתה מוצפת בבקשות ונותנת על פי חוק את ההיתרים הדרושים לחיוניות הנושא.

מיכאל מלכיאור: מאחר ולא כך, כנראה שזה לא חיוני.

בני רובין: צריך להבדיל בין התדירות לאפשרות.

בני רובין: האפשרות קיימת.

בני רובין: היא לא התעוררה עד עכשיו, אבל אי אפשר להתעלם ממנה.

רמי רחמימוב: אני המדען הראשי של משרד הבריאות.

רמי רחמימוב: אני רוצה להביא שתי עובדות.

רמי רחמימוב: העובדה הראשונה, שמאז 1995 עד עכשיו לא ניתן אף פעם היתר לניסויים בבעלי חיים למטרות קוסמטיקה.

רמי רחמימוב: העובדה השנייה, היא שהיה דיון על השאלה מה זה חומר קוסמטי.

רמי רחמימוב: היתה הצעה להגיד, שכל חומר שיש בו תרופה זה לא קוסמטיקה אלא למטרת בריאות.

רמי רחמימוב: הדבר הזה הוא מסוכן מאוד.

רמי רחמימוב: בדיון שהיה במועצה נאמר שאנחנו ארץ שטופת שמש, ואם אנחנו לא משתמשים בחומר שמונע שיזוף הדבר יגרום לעלייה עצומה במספר חולי סרטן העור בארץ.

רמי רחמימוב: השאלה היתה, האם חומר שמשמש כקרם שיזוף מיוחד ומקדם הגנה גדול זה קוסמטיקה או לא.

רמי רחמימוב: אני שמח להגיד, שהיתה החלטה פה אחד, בהשתתפות האגודות של הגנה על בעלי חיים, שחומר נגד שיזוף הוא חומר רפואי למרות שאין בו תרופה אלא רק הגנה מפני השמש.

רמי רחמימוב: אם אפשר יהיה לקחת את הצעת החוק של גדעון סער, ולהוסיף שלמועצה לניסויים בבעלי חיים יש את הזכות להגדיר מה הוא חומר קוסמטי ומה הוא חומר למטרות רפואיות, ההמשך הוא פשוט ואין בעיה.

רמי רחמימוב: אם הדבר הזה הופך למשהו עמום, הדבר הזה יכול לעכב ולגרום למחלות רבות.

רמי רחמימוב: עם התוספת הזאת לא צריכה להיות בעיה.

מירב ישראלי: האם הבעיה שלכם היא רק מוצרים קוסמטיים שהם גם מצרכים בריאותיים או רפואיים?

מירב ישראלי: בדברים של בני, שמעתי שהבעיה היא יותר רחבה מזה, שגם החריג האירופי מתייחס למצבים בהם יש סיכון לגבי רכיב בחומר קוסמטי, גם אם הוא לא לצורכי בריאות.

מירב ישראלי: החריג בדירקטיבה האירופית מאפשר שהמועצה תיתן אפשרות לחרוג כדי לברר את הסיכון המיוחד הזה.

מירב ישראלי: מדובר רק על מקרים של סיכון מיוחד.

מירב ישראלי: יש פה שני נושאים שונים.

רמי רחמימוב: הבעיה של משרד הבריאות זה לגבי הרישא שאת אמרת.

רמי רחמימוב: אם יש משהו שיש לו ערך בריאותי, אנחנו רוצים שהמועצה תקבע.

מירב ישראלי: זה פחות בעייתי.

מירב ישראלי: לזה חבר הכנסת סער התייחס.

מירב ישראלי: החריג בתוך סעיף 10 כבר מתייחס לזה, ואתם רק מבקשים להבהיר את זה.

רמי רחמימוב: להבהיר את זה בצורה ברורה.

גדעון סער: הניסוח של החוק הוא ברור.

גדעון סער: הוא כולל שני תנאים מצטברים.

גדעון סער: אינני רוצה להיכנס למוצר כזה או אחר, כי מיד תעלה טענה, האם לגבי המוצר הזה יש תחליפים או אפשרות להגיע אליו שלא בדרך של ניסוי על בעלי חיים.

גדעון סער: הנוסח של החוק לא מדבר על מוצרי קוסמטיקה, אלא על מוצרי קוסמטיקה שאינם לצורכי בריאות.

גדעון סער: מאחר שקיים פה תנאי מצטבר רחב, אני חושב שאין מקום להגביל את השמטת החריג.

מירב ישראלי: אין פה בעיה אמיתית.

מירב ישראלי: למי נתונה האפשרות לפרש את זה?

מירב ישראלי: לגורמים שמפעילים את החוק.

מירב ישראלי: לכן, לבעיה שהעלית יש פתרון גם בחוק הקיים.

מירב ישראלי: זה פחות בעייתי בעיני.

מירב ישראלי: השאלה האחרת שהועלתה כאן –ואני מבינה שהתנאי של הממשלה זה שהיא תהיה מותאמת לדירקטיבה האירופית - מדברת על משהו יותר רחב.

מירב ישראלי: גם כאשר מדובר על מוצר קוסמטי שהוא לא לצורכי בריאות, במצבים חריגים ביותר יש אפשרות לחרוג מן האיסור.

מיכאל מלכיאור: איפה הדירקטיבה האירופאית נותנת אפשרות לחרוג?

מירב ישראלי: אני אתר

מירב ישראלי: גם תרגום חופשי: במקרים יוצאי דופן, כאשר דאגות רציניות עולות בקשר לבטיחות של רכיב קוסמטי קיים, המדינה החברה יכולה לבקש מהמועצה לאפשר חריגה מהאיסור שבסעיף 1, והבקשה תכלול הארכה של המצב ואת האמצעים הנדרשים.

מירב ישראלי: אז יש את התנאים למתן חריגים כאלה.

מירב ישראלי: הרכיב המסוים הזה הוא בשימוש נרחב.

מירב ישראלי: הוא לא יכול להיות מוחלף ברכיב אחר, שיכול לעשות את אותו תפקיד.

מירב ישראלי: הבעיה הבריאותית האנושית המסוימת, היא ברורה ויש לה הוכחות.

מיכאל מלכיאור: פה חרגנו.

מירב ישראלי: זה לגבי רכיב קוסמטי.

מירב ישראלי: זה לא כאשר המוצר הקוסמטי הוא לצורכי בריאות.

מירב ישראלי: לדוגמא, דאודורנט.

מירב ישראלי: נניח שיש רכיב שהוא מאוד מסוכן בשימוש נרחב.

מירב ישראלי: מה קורה במצב כזה?

מירב ישראלי: אי אפשר להשתמש בכל הדאודורנטים, ונוצר צורך להשתמש בניסוי בבעלי חיים כי אין חלופה אפשרית אחרת.

מירב ישראלי: כמובן שצריך להגיש מחקר שמוכיח את זה.

מיכאל מלכיאור: הניסוי אז הוא כן הופך להיות לצורך בריאות.

מירב ישראלי: הניסוי אבל לא המוצר.

מירב ישראלי: בסעיף 10 מדובר על מוצרי קוסמטיקה שהם לצורך בריאות.

מירב ישראלי: הניסוי הוא לצורך בדיקה שהמוצר הוא בטוח לשימוש אדם.

אלכס מילר: גם אלרגיה ניתנת לפירוש כמשהו בעייתי.

אלכס מילר: אפשר להגיד, שצריך לנסות כל מוצר שיכול לגרום לאלרגיה על בעלי חיים.

אלכס מילר: אני לא חושב, שאנחנו צריכים ללכת בכיוון הזה.

מיכאל מלכיאור: כל מוצר שיכול לגרום לאלרגיה.

אלכס מילר: איך תבדוק את זה?

אלכס מילר: הם טוענים שאתה יכול לבדוק את זה אך ורק דרך ניסוי בבעלי חיים.

אהוד זיו: אני יושב ראש המועצה לניסויים בבעלי חיים.

אהוד זיו: אני רוצה להתייחס למצב במדינת ישראל.

יצחק גלנטי: יושב ראש המועצה לניסויים או למניעת ניסויים?

אהוד זיו: לפיקוח על ניסויים.

אהוד זיו: אנחנו המדינה הכי מתקדמת בעולם בנושא קוסמטיקה.

אהוד זיו: אם מישהו צריך להתיישר, זה אירופה אלינו ולא ההפך.

אהוד זיו: אני אתן שתי דוגמאות.

אהוד זיו: כאשר אנחנו מדבירם על מוצרים קוסמטיים אנחנו חייבים להפריד בין שני שלבים.

אהוד זיו: השלב הראשון זה המוצרים, והשלב השני זה התוצר הסופי.

אהוד זיו: המוצרים כולם נבדקים על בעלי חיים, כי הם מרכיבים כימיקאלים.

אהוד זיו: האירופאים הוציאו עכשיו הנחיה לבדוק עשרות אלפי מוצרים, שהם לא בטוחים בבדיקות הקודמות שלהם, כולל ניסויים על בעלי חיים.

אהוד זיו: אני לא בטוח שאנחנו בארץ היינו שמחים לעשות את זה.

אהוד זיו: המוצר הסופי דורש ניסוי על בעלי חיים באירופה, בארצות הברית ועוד מקומות, חוץ משתי מדינות בעולם, המדינות הכי מתקדמות בעולם: דרום קוריאה ומדינת ישראל.

אהוד זיו: ברגע שמדינת ישראל לא דורשת ניסוי בבעלי החיים של המוצר הסופי, אנחנו לא נדרשים לאשר.

אהוד זיו: אני יכול להצהיר כאן, שאני הייתי לא שמח לאשר ניסויי לקוסמטיקה, גם אם היה נדרש בצורה של הרגולציה.

אהוד זיו: אני מאוד שמח, שמדינת ישראל היא כל כך מתקדמת ושאני יכול לבוא ולומר שישראל לא דורשת זאת.

אהוד זיו: אנחנו המדינה המתקדמת ביותר בעולם בנושא של ניסויים בבעלי חיים למוצרי קוסמטיקה.

אהוד זיו: כל הדיבורים: בואו נתיישר לפי האירופים, אנחנו פח הזבל של האירופאים, לא נכונים.

אהוד זיו: חוק צער בעלי חיים, הוא חוק מאוזן שנבחן במשך 11 שנה.

אהוד זיו: השינוי כאן הוא לא שינוי למען משהו, אלא בצורה של הצהרה.

אהוד זיו: בואו נצהיר נכון.

אהוד זיו: החוק הזה הוכיח את עצמו, החוק הזה נבחן.

מיכאל מלכיאור: איך נצהיר נכון?

אהוד זיו: אילו היה מתקיים היום דיון בוועדת החינוך של הכנסת, כפי שהתקיים לפני שנה ולפני שנתיים, בנושא תפקוד המועצה, אני הייתי שמח לעמוד פה, לשמוע דעות של אנשים שחושבים שלא, להביא את הדברים שלי ולקבל את הדברים שלכם בשמחה.

אהוד זיו: חלק מכם מכירים אותי ממאבקים אחרים.

אהוד זיו: כאשר אנחנו באים עם עובדות, אנחנו באים קודם עם בדיקות ולא מצהירים סתם הצהרות, גם בנושאים של ניסויים בבעלי חיים וגם בנושאים אחרים.

אהוד זיו: יש פה לפחות 3 אנשים שהיו נוכחים במאבק מאוד גדול שאנחנו הצלחנו בו כתוצאה מכך.

אהוד זיו: החוק הישראלי, שחוקק ב-1994, אמר שמותר לעשות דברים למען מטרות שהוא ציין.

אהוד זיו: הוא לא החסיר שום מטרה.

אהוד זיו: הוא אמר, בואו נצהיר שיש דבר אחד שאנחנו לא רוצים שהוא יהיה מובן מאליו, וזה קוסמטיקה וחומרי ניקוי.

אהוד זיו: זה הדבר היחידי שהצהירו בו, שלא נותנים את הסמכות לוועדות שמחליטות, הוועדות המוסדיות, הוועדה הארצית וכו'.

אהוד זיו: אך ורק מליאת המועצה היא המסננת שצריכה לבוא ולומר אם הדבר הזה ניתן או לא.

אהוד זיו: ההצהרה הזאת ניתנה אחרי ויכוח, כיוון שהמחוקק באותה תקופה חשב על האיזונים.

אהוד זיו: הוא צדק, כי במשך 11 שנה הדבר היחידי שעלה לדיון הוא אותו נושא שנמצא בדיון בין ארצות הברית לאירופה.

אהוד זיו: בארצות הברית חומרים נוגדי קרינה הם חומרים רפואיים.

אהוד זיו: באירופה הם לא.

אהוד זיו: פרופ' רחמימוב היה יו"ר המועצה הראשון.

אהוד זיו: הוא קבע את סדרי העבודה שלה.

אהוד זיו: המועצה קבע שמלנומה זה דבר מסוכן, ושכדי שלא ימותו 300 איש בשנה בארץ אנחנו חייבים לקחת את הנושא של חומרים נוגדי קרינה כחומר רפואי ולא כקוסמטיקה לצורכי יופי.

אהוד זיו: גם על זה יכולים להיות ויכוחים.

אהוד זיו: אני הייתי מצפה שתגידו, שגבר רוצה להיות יפה וזה גם חשוב לו מבחינה פסיכולוגית.

אהוד זיו: הדברים האלה לא עלו, ולא נדרשו הדברים.

מיכאל מלכיאור: אין על זה מחלוקת.

מיכאל מלכיאור: כולם מסכימים, שבסופו של דבר אתם תהיו אלה שתגדירו מה נדרש לצורכי בריאות ומה לא.

מיכאל מלכיאור: אנחנו לא רוצים להתערב בשיקול הדעת המקצועי שלכם.

מיכאל מלכיאור: לכן, אני רוצה להבין את השורה התחתונה.

מיכאל מלכיאור: מה אתה מציע, או שאתה מקבל את החוק וזהו.

אהוד זיו: אני מאוד הייתי שמח אם החוק לא היה עובר.

אהוד זיו: יש לזה שתי סיבות.

אהוד זיו: הגברת הנכבדה הסבירה, שהרבה פעמים יכול להיות מצב שבו נדרש שיקול דעת.

אהוד זיו: שיקול הדעת חייב להיות בידי הגוף שמפקח מטעם מדינת ישראל, וזאת המועצה.

אהוד זיו: המועצה הוכיחה את עצמה.

אהוד זיו: הוזכר כאן דוח מבקר המדינה.

אהוד זיו: אין גוף שמבוקר ואין עליו הערות.

אהוד זיו: היו הערות, קיבלנו אותן ועשינו.

אהוד זיו: בישיבה האחרונה שהיתה לוועדת החינוך, הדעה היתה שהמועצה מתפקדת יוצא מן הכלל.

אהוד זיו: החוק הזה הוא חוק ההצהרתי.

אהוד זיו: אין לו שום משמעות ושום חשיבות.

אהוד זיו: אני לא עובד מדינה, ולכן אני יכול לומר שזה בזבוז זמנם של האנשים.

אהוד זיו: מוטב היה שהחוק הזה לא היה קם.

אהוד זיו: יש כאן גימיק כפול.

אהוד זיו: רוב האנשים ששומעים על קוסמטיקה אומרים: נורא ואיום, בטח הורגים עשרות ואלפי בעלי חיים בלי הרדמה.

אהוד זיו: לא היו דברים מעולם.

אהוד זיו: זה חוק הצהרתי.

אהוד זיו: את הגימיק השני אני לא אזכיר, אבל הוא גם קיים מאחורי החוק הזה, וכולנו יודעים מה הוא.

מיכאל מלכיאור: לא כולם.

אהוד זיו: אנחנו מדברים על מצב, שבו אנחנו צריכים לדאוג שיהיה שיקול דעת בהחלטה.

אהוד זיו: אני חושב שהגוף הזה ששמו המועצה לניסויים בבעלי חיים, הוכיח את עצמו ב-11 השנים האחרונות בצורה סבירה.

אהוד זיו: אין שום סיבה היום לשנות את החוק.

אהוד זיו: אם יש משהו שרוצים להצהיר, אני מוכן להצטרף אליו.

אהוד זיו: אחרי הצהרה שאומרת: לא לגרום לפגיעה בבעלי חיים בגלל קוסמטיקה, אני מוכן לעמוד.

מיכאל מלכיאור: זה מה שהחוק הזה אומר.

רחל אדם: הממשלה תומכת.

רחל אדם: הוועדה היא גוף סטטוטורי מכוח חוק.

אהוד זיו: אז אסור לנו להגיד שזה לא טוב.

ראובן לדיאנסקי: השאלה אם אתה כאן כיו"ר המועצה או כאדם פרטי.

גדעון סער: בוועדת השרים לענייני חקיקה אתה בעיקר התווכחת עם שרת המשפטים.

גדעון סער: אתה מביע את עמדתך, וזה בסדר.

אהוד זיו: תודה שמותר לי.

גדעון סער: זה בסדר, אבל אני מציע שתהיה נאמן גם להחלטת ממשלה.

מיכאל מלכיאור: מסביב לשולחן הזה כל אחד יגיד את עמדתו.

מיכאל מלכיאור: אתם לא חייבים להיות נאמנים להחלטות ממשלה.

מיכאל מלכיאור: אנחנו נקבל את ההחלטה.

מיכאל מלכיאור: אין הערה של הגנת הסביבה.

רחל אדם: אנחנו מאוד תומכים בחוק.

דבי מילשטיין: אמנם אנחנו התנגדנו להצעת החוק השנייה בנושא של איסור ייבוא, אבל צריך להדגיש שכמה שאנחנו קרובים יותר לדירקטיבה האירופית זה עוזר לנו מבחינת יחסי סחר חוץ.

מיכאל מלכיאור: אבל אם אנחנו מחמירים יותר מהדירקטיבה האירופאית, אני בטוח שהאירופאים לא בגלל זה יפסלו את השימוש בחומרי קוסמטיקה ישראליים.

דבי מילשטיין: הדירקטיבה האירופית מבחינה בין שני דברים: שיווק לחוד והניסויים עצמם לחוד.

דבי מילשטיין: הם מבחינים בין הניסויים על חומר הגלם לבין המוצר הסופי.

מיכאל מלכיאור: את דואגת לייצוא של המוצר.

מיכאל מלכיאור: אם יש איזו נקודה שאנחנו יותר מחמירים, זה יכול רק לעזור לייצוא של המוצר.

דבי מילשטיין: אנחנו לא רק דואגים לייצוא, אנחנו גם דואגים לייבוא ולסחר הוגן.

מיכאל מלכיאור: ייבוא לא קשור לחוק הזה.

דבי מילשטיין: זה יהיה קשור לחוק השני.

דבי מילשטיין: הקשר הוא בזה שבדירקטיבה נתנו בנושא של חומר גלם זמן עד 2009.

דבי מילשטיין: גם שם הנושא של יישום הדרגתי, הוא חלק אינטגרלי מאוד חשוב.

מיכאל מלכיאור: זה לגבי החוק השני.

מיכאל מלכיאור: לגבי החוק הזה, לא היה היתר אחד שניתן במשך 11-12 שנה.

מיכאל מלכיאור: לכן, לא צריך פה יישום הדרגתי.

מיכאל מלכיאור: אין שום הדרגתיות בעניין.

מיכאל מלכיאור: אין שום סיבה שלא להפעיל את הדבר מיידית.

זלינה בן גרשון: אני רוצה להתייחס לנקודה אחת שלא עלתה.

זלינה בן גרשון: משרד הבריאות לא מבקש ניסויים בבעלי חיים למוצרים קוסמטיים.

זלינה בן גרשון: המוצרים הקוסמטיים ברובם מכילים מרכיבים שנמצאים ברשימה ידועה, בריכוזים שהיבואן או היצרן מתבקש לציין.

זלינה בן גרשון: מהרגע שהחומרים הללו נמצאים ברשימות הידועות, לא נדרשים ניסויים בבעלי חיים בכלל.

זלינה בן גרשון: ברור שהחומרים האלה, בשלב זה או אחר, עברו בתהליך של ניסויי על בעלי חיים בעבר.

זלינה בן גרשון: ברגע שמדובר בייבוא של מוצר קוסמטי, צריך לדעת שהמוצרים הללו נבדקו בעבר על בעלי חיים.

זלינה בן גרשון: אני רוצה להתייחס לדבר נוסף, שהולך ותופס תאוצה.

זלינה בן גרשון: יש היום נטייה של חברות קוסמטיקה, לפתח חומרים שמבוססי מדע, שמבוססי ניסויים, טכנולוגיות וידע מדעי, לא משהו שמשפר את המראה, הריח או הרגשה נעימה לעור.

זלינה בן גרשון: מדובר על חומרים של אנטי אייג'ינג ואחרים.

זלינה בן גרשון: השאלה האם ראוי על מנת לייצר חומרים כאלה להשתמש בניסויים בבעלי חיים, זו שאלה ערכית חשובה שעומדת על השולחן.

מיכאל מלכיאור: נכון.

יצחק גלנטי: האם זה פותר בעיות רפואיות או בעיות קוסמטיות.

זלינה בן גרשון: זו שאלה ערכית.

מיכאל מלכיאור: זה יכול לעשות אנשים יותר צעירים.

מיכאל מלכיאור: זו שאלה ערכית, וזאת אולי סיב ה טובה לחוקק את החוק הזה.

מיכאל מלכיאור: החוק הזה מצהיר, כי אנחנו לא חושבים שזה עניין בריאותי.

מיכאל מלכיאור: אנחנו חושבים שבקוסמטיקה לא צריכים להשתמש בניסויים קשים בבעלי חיים.

זלינה בן גרשון: בדיון קודם של הוועדה עלתה השאלה, אם יש מיליון ליפסטיקים האם דרוש ליפסטיק מספר מיליון ואחד.

זלינה בן גרשון: אני אמרתי כי לנו כמשרד אין עמדה, אבל אם החומר שייכלל בליפסטיק מספר מיליון ואחד לא נבדק, לא נבדקה בטיחותו, יש לנו עניין שהחומר הזה ייבדק.

זלינה בן גרשון: תהיה סדרה גדולה של חומרים, שיכילו מרכיבים חדשים שלא נבדקו בעבר.

זלינה בן גרשון: אם תהיה החלטה שחומרים כאלה לא יהיו בשימוש, שאסור יהיה לייבא אותם, שאסור יהיה לייצר אותם, זה משהו אחר.

זלינה בן גרשון: אם מישהו ירצה לכלול אותם במוצרי קוסמטיקה, תהיה חובה לבדוק אותם.

זלינה בן גרשון: זו שאלה בריאותית, ועל זה אנחנו רוצים להגן.

מישל בלאיש: אנחנו מתנגדים לניסויים בבעלי חיים לקוסמטיקה.

מישל בלאיש: אנחנו לא היינו רוצים להוציא את שיקול הדעת של המועצה, בגלל סיבות שעלו כאן.

מישל בלאיש: אם יש מולקולה חדשה ומהפכנית והדבר היחידי שצריך לעשות כדי להוציא אותה לשיווק זה למרוח אותה על עור ארנבת ולראות אם היא גורמת לגירוי או לא, אני חושב שאנחנו צריכים לאשר את זה.

אלכס מילר: אני מסכים עם דבריו של האדון ממועצת הניסויים, אבל רק בחלקם.

אלכס מילר: אני בטוח, שמדינת ישראל לא צריכה לקחת דוגמא מאף אחד והיא יכולה להוביל דברים בעצמה.

אלכס מילר: החוק הוא טוב, והממשלה הביעה פה את עמדתה.

אלכס מילר: אנחנו נתמוך בחוק.

יואל חסון: אפשר להתקדם להצבעה.

מיכאל מלכיאור: אנחנו עושים עבודתנו נאמנה.

מיכאל מלכיאור: אני מבטיח לך שתהיה הצבעה עד סוף הישיבה.

ראובן לדיאנסקי: תצביע נכון.

יואל חסון: בי אי אפשר לחשוד לגבי איך אני אצביע בחוק הזה.

אלכס מילר: ההצהרה שיוצאת מהבית הזה, היא שאנחנו ממשיכים לדאוג לא רק לבוחרים שלנו, אלא גם למי שתומך בבוחרים שלנו בביתם.

אלכס מילר: כשבית הנבחרים מדבר על אזרחי מדינת ישראל ומחוקק חוקים, צריך גם לדאוג לאותם בעלי החיים שאין להם אפשרות להביע את הדעה שלהם.

מיכאל מלכיאור: בואו נשמע בקיצור את העמדה של הארגונים.

אהוד פלג: אני הנציג של נוח, ארגון הגג של הארגונים להגנת בעלי חיים במועצה לפיקוח על ניסוים בבעלי חיים.

אהוד פלג: אנחנו רוצים לברך על הגשת הצעת החוק הזאת, שבאה לתקן עיוות שהיה קיים בחוק המקורי.

אהוד פלג: ההכפפה של איסור ניסויים בקוסמטיקה לאישור של מליאת המועצה, לא היה לה מקום כבר אז.

אהוד פלג: התודעה, לשמחתנו, הולכת ומשתנה בארץ לגבי זכויות בעלי חיים, ולגבי הצורך לגלות רגישות לבעלי חיים, כחלק מהרמה המוסרית שלנו כחברה במדינה יהודית ודמוקרטית.

אהוד פלג: דיברו פה על איזון.

אהוד פלג: האיזון קיים בנוסח הקיים של החוק, ברגע שמדברים על מוצרי קוסמטיקה שאינם לצורכי בריאות.

אהוד פלג: זה האיזון.

אהוד פלג: דיברו על שיקול דעת למועצה.

אהוד פלג: יש למועצה שיקול דעת גם בנוסח של התיקון המוצע, מעצם העובדה שהיא זאת שתקבע – כמובן בקביעה שתעמוד לביקורת - האם מוצר קוסמטיקה הוא כן או לא לצורכי בריאות.

מיכאל מלכיאור: כבר אמרנו את זה מספר פעמים.

מיכאל מלכיאור: אין צורך לחזור על הדברים.

מיכאל מלכיאור: האם אתה תומך בחוק?

אהוד פלג: ההרכב של המועצה, שרוצים לשמר בידיה את הסמכות להתיר את החריגים, איננה מאוזן.

אהוד פלג: מתוך 23 חברי מועצה רק 3 נציגים את של הארגונים להגנה על בעלי חיים.

אהוד פלג: על כן, להשאיר שיקול דעת כזה בידי המועצה, יהווה את היכולת לקבוע קביעה ערכית בנושא הזה.

אהוד פלג: אני שמח, שד"ר זלינה בן גרשון הודתה בעצמה שמדובר פה בקביעה ערכית.

אהוד פלג: על כן, העניין איננו מדעי אלא עניין ערכי.

אהוד פלג: בעניין הערכי אמר המחוקק הישראלי את דברו, ורוצה לומר אותו בצורה טובה יותר עם התיקון של חבר הכנסת גדעון סער.

ראובן לדיאנסקי: אני מברך את חבר הכנסת גדעון סער.

ראובן לדיאנסקי: יש היום לוועדה הזדמנות להחזיר את ישראל לכיוון המדינות האירופאיות הנורמאליות.

ראובן לדיאנסקי: אני חולק על דבריו של יו"ר המועצה שאמר, שהאירופאים צריכים ללמוד מישראל.

ראובן לדיאנסקי: אני חושב שעדיין זה קצת הפוך.

ראובן לדיאנסקי: קצת שכחנו את עניין חומרי הניקוי.

ראובן לדיאנסקי: דיברנו בעיקר על קוסמטיקה, אבל אין שום ספק שלעניין חומרי הניקוי לא צריך לקיים ניסויים.

מיכאל מלכיאור: לא שכחנו.

מיכאל מלכיאור: גם בחוק המקורי לא נכללת הסתייגות במרכיב הבריאות של חומרי הניקוי.

מיכאל מלכיאור: אין פה שינוי.

ראובן לדיאנסקי: אני מבין שקשה לוותר על סמכות מצד המועצה.

ראובן לדיאנסקי: לאנשים קשה לוותר על סמכויות, אבל הויתור על הסמכות הוא ראוי.

ראובן לדיאנסקי: אין ספק, שהחוק הזה חייב להיות מאושר.

יואל חסון: אני רוצה לברך את חבר הכנסת סער על הצעת החוק הזאת.

יואל חסון: אני בכלל שמח לראות, שהכנסת מטפלת בכמה חוקים הקשורים לזכויות בעלי חיים ומתקדמת מאוד בנושא הזה.

יואל חסון: זה תהליך חשוב ובריא.

יואל חסון: אני רציתי לומר, אדוני היו"ר, שבגלל שמדובר בהצבעה לקראת קריאה ראשונה ועוד יהיו דיונים לקראת הקריאה השנייה והשלישית, אז כדאי להזדרז עם ההצבעה.

רונית תירוש: אני כמובן מצטרפת לתמיכה בהצעת החוק המבורכת הזאת.

רונית תירוש: ביקשתי את רשות הדיבור כדי לציין, שהצעת החוק הזאת נולדה מיוזמה של בתו של חבר הכנסת גדעון סער.

רונית תירוש: אני מברכת על הערנות של בני נוער לעוולות שמתקיימות, ועל הדרך הנכונה לתקן את העוולות האלה בעזרתה של הכנסת ובחקיקה מתאימה.

רונית תירוש: גם מי שאין לו אבא או אמא בכנסת יכול לפנות לחברי כנסת, להציע הצעות, ובמידה שהן ראויות נמצא את הדרך להביא אותן לידי מימוש.

מיכאל מלכיאור: אני רוצה להוסיף, כי אנחנו בדרך להקמת אספת נוער מייעצת, שבאופן פורמלי תאפשר מנגנון שדרכו בני נוער ברחבי הארץ יהיו מעורבים בחקיקה בכנסת.

מיכאל מלכיאור: זה מאוד חשוב לנו.

בני רובין: היו כל מיני טיעונים מצד נציגי הממשלה והמועצה.

בני רובין: עלול להתעורר מצב, שבו יש חומרים שבפועל אי אפשר בלעדיהם והתעורר חשד לגביהם, כמו דיאודורנטים.

בני רובין: אני חושב, שחייבת להיות אפשרות להתמודד עם מצב כזה.

בני רובין: בתגובה למה שאמר עו"ד פלג, זה מקומם לשמוע שהמועצה לא ראויה לעסוק בנושא כזה.

בני רובין: אני רגיל לשמוע דברים כאלה מהצד ההוא, ואני כבר מרים ידיים.

ענת רפואה: אנחנו מברכים על הצעת החוק של גדעון סער.

ענת רפואה: אני רוצה לציין זווית אחרת שלא הוזכרה עד עכשיו.

ענת רפואה: העולם היום מתקדם בכיוון של הכרה בזכויות בעלי חיים ומניעת סבל מהם ככל האפשר.

ענת רפואה: זאת הסיבה שבאיחוד האירופי עברה הצעת חוק, שאוסרת שיווק של מוצרי קוסמטיקה שנוסו על בעלי חיים.

ענת רפואה: חשוב מאוד, שמדינת ישראל תעביר את החוק הזה, שיהיה בו הצהרה ברורה שמדינת ישראל מתנגדת לניסויים עבור מוצרי קוסמטיקה.

ענת רפואה: זה חשוב כלפי העולם.

ענת רפואה: קיים חשש שכאשר יהיה איסור כזה באירופה, תהיה נטייה לכיוון העולם השלישי.

ענת רפואה: אנחנו צריכים לסגור את הפתח הזה, כדי שלא יתבצעו כאן ניסויים כאלה.

מיכאל מלכיאור: זה לא רק חשוב כלפי העולם, אלא חשוב גם כלפי עצמנו וילדנו.

ליאור לוי: תעשיית הקוסמטיקה באשר היא, לא ששה בכלל לעשות ניסויים בבעלי החיים.

ליאור לוי: הראייה הכי טובה לכך, היא שבעשר השנים האחרונות לא הוגשו בקשות במועצה.

ליאור לוי: עמדתנו לגבי החוק השני ברורה.

ליאור לוי: אנחנו מתנגדים לו.

ליאור לוי: ענת רפואה שכחה לציין, שבדירקטיבה האירופאית מדובר על מוצרים שלא נוסו על בעלי חיים ושאין ניסוי אלטרנטיבי מותר.

מיכאל מלכיאור: בזה עסקנו בהרחבה לפני שהגעת.

נגה ויזל: צער בעלי חיים בישראל תומך בחוק.

נגה ויזל: אנו מקווים, שהדברים ייושמו גם ברשות השופטת, דבר שלא קורא היום.

הילה מנור: אני רוצה לבקש דבר אחד - כאשר אנחנו באים לאשר או לא לאשר את החוק, חשוב לנו לזכור שכיום אין מחלוקת על זה שכיום החוק מאוזן והשימוש בו היה מאוזן ונכון.

הילה מנור: אם אנחנו רוצים להכניס את האיזון הזה לחוק אחר, אנחנו צריכים למצוא באופן מלא משהו אחר שהוא מאוזן.

הילה מנור: כלומר, אם הולכים לפי הדירקטיבה האירופית, אז הולכים איתה עד הסוף ולא יוצרים מצב שאנחנו לא נוכל להתמודד איתו מבחינת סכנה לבריאות הציבור באופן בלתי אחראי, רק בגלל שזה נשמע יותר טוב.

מיכאל מלכיאור: אני רק מקווה שזאת תהיה עמדתכם גם כאשר שנבוא ונדון בחוק השני, כי אז זה יקל על העבודה.

גדעון סער: אני רוצה להתייחס לטענות שנשמעו.

גדעון סער: בסופו של דבר צריך להבין מה הסטנדרט שהדירקטיבה האירופאית תציג בשנת 2009.

גדעון סער: בסך הכל יש שלבי ביניים, ויש אנשים שמצטטים את שלבי הביניים שתכף יפוגו, כדי ללמד אותנו על הנורמה.

גדעון סער: צריך לזכור, שהנורמה תיקבע בשנת 2009, וזאת לא צריכה להיות השאיפה.

גדעון סער: בנוסח המתוקן יש מענה מלא בנושא בריאות.

גדעון סער: להלך אימים עם מלנומה ובריאות הציבור, זה לא בסדר.

גדעון סער: יש לזה מענה מלא.

גדעון סער: המסקנה חייבת להיות, שזה סוג של התנגדות לנטילת הסמכות לבצע ניסויים שאין להם שום קשר לבריאות.

גדעון סער: בעני זה נראה כרפלקס ולא כתגובה שהיא דעה.

בני רובין: אבל אין מענה למה שמירב אמרה.

מיכאל מלכיאור: מרב לא אמרה שום דעה.

מיכאל מלכיאור: באירופה מדובר במספר גדול מאוד של מדינות.

מיכאל מלכיאור: אני מכיר את הויכוח שהיה באירופה על העניין הזה.

מיכאל מלכיאור: הכניסו את היוצא מן הכלל הזה בגלל הסתייגות של אחת המדינות.

מיכאל מלכיאור: יש כל כך הרבה הסתייגויות, שאני מציע שנשאיר את החלון הצר הזה.

מיכאל מלכיאור: את שיקול הדעת של המועצה, מה נקרא לצורכי רפואה או לא, אנחנו מקבלים.

מיכאל מלכיאור: אנחנו נכתוב את זה בדברי ההסבר.

מיכאל מלכיאור: אף אחד לא חלק על זה פה.

גדעון סער: זה עולה מהחוק הקיים.

מיכאל מלכיאור: אנחנו חושבים שזה מובן מאליו, אבל אין לנו בעיה להגיד את זה בדברי ההסבר.

מיכאל מלכיאור: אני מציע, שנקבל את הנוסח הזה לקריאה ראשונה.

מירב ישראלי: האם למחוק את סעיף 2?

גדעון סער: בחוק הזה אני מציע למחוק את סעיף 2.

יצחק גלנטי: מתי תחול התחילה?

גדעון סער: מיום קבלתו.

מיכאל מלכיאור: זה סך הכל תיקון לחוק קיים.

מיכאל מלכיאור: לא צריך פה תקנות.

מיכאל מלכיאור: אני מבקש מחברי הכנסת הנוכחים להצביע.

סילבן שלום: בעניין הזה אני מעביר את סמכותי להצביע לחבר הכנסת סער.

דב חנין: אני חושב ששתי הצעות החוק הן הצעות מאוד חשובות.

דב חנין: אני רוצה לברך את חבר הכנסת סער.

דב חנין: כמי שמכיר את הנושא, אני רוצה לומר שעם כל חשיבותו של המחקר המדעי והבריאותי, יש פתרונות אחרים ואלטרנטיבות אחרות.

דב חנין: לכן, אני מאוד תומך בחוק.

מיכאל מלכיאור: תודה רבה.

מיכאל מלכיאור: אנחנו הורדנו את סעיף 2.

מיכאל מלכיאור: כל מי שבעד התיקון, ירים את ידו.

מיכאל מלכיאור: ה צ ב ע ה בעד – 6 מתנגדים – אין נמנעים – אין תודה רבה, הישיבה נעולה.